ข้อบัญญัติองค์การบริหารส่วนตำบลท้ายดง เรื่อง กำหนดหลักเกณฑ์การลดหย่อนที่ดินไม่ต้องเสียภาษีบำรุงท้องที่ พ.ศ. 2559
ข้อบัญญัติองค์การบริหารส่วนตำบลท้ายดง
ข้อบัญญัติองค์การบริหารส่วนตำบลท้ายดง
เรื่อง
กำหนดหลักเกณฑ์การลดหย่อนที่ดินไม่ต้องเสียภาษีบำรุงท้องที่
พ.ศ. ๒๕๕๙[๑]
 

โดยที่เป็นการสมควรตราข้อบัญญัติองค์การบริหารส่วนตำบลท้ายดง
ว่าด้วยกำหนดหลักเกณฑ์การลดหย่อนที่ดินไม่ต้องเสียภาษีบำรุงท้องที่ในเขตองค์การบริหารส่วนตำบลท้ายดง

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลท้ายดงโดยความเห็นชอบของสภาองค์การบริหารส่วนตำบลท้ายดงและนายอำเภอวังโป่ง
จึงตราข้อบัญญัติขึ้นไว้ ดังต่อไปนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลท้ายดง
เรื่อง กำหนดหลักเกณฑ์การลดหย่อนที่ดินไม่ต้องเสียภาษีบำรุงท้องที่ พ.ศ. ๒๕๕๙

ข้อ
๒ ข้อบัญญัตินี้ให้ใช้บังคับในเขตองค์การบริหารส่วนตำบลท้ายดงตั้งแต่วันถัดจากวันประกาศโดยเปิดเผย
ณ ที่ทำการองค์การบริหารส่วนตำบลท้ายดงแล้ว ๗ วัน

ข้อ
๓ บุคคลธรรมดาซึ่งเป็นเจ้าของที่ดินแปลงเดียวหรือหลายแปลง
หรือบุคคลธรรมดาหลายคนเป็นเจ้าของที่ดินร่วมกันที่อยู่ในเขตองค์การบริหารส่วนตำบลท้ายดงและใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ของตนหรือประกอบกสิกรรมของตน ให้ลดหย่อนไม่ต้องเสียภาษีบำรุงท้องที่ตามเกณฑ์
ดังต่อไปนี้
(๑)
ที่ดินในเขตองค์การบริหารส่วนตำบลท้ายดงให้ลดหย่อนได้ไม่เกินสามไร่
(๒)
ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่า ไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น

ข้อ
๔ ให้นายกองค์การบริหารส่วนตำบลท้ายดงเป็นผู้รักษาการให้เป็นไปตามข้อบัญญัตินี้
และมีอำนาจออกระเบียบ ประกาศ หรือคำสั่ง เพื่อปฏิบัติการให้เป็นไปตามข้อบัญญัตินี้


ประกาศ ณ วันที่ ๕
กรกฎาคม พ.ศ. ๒๕๕๙
ฉัตรนภา เมืองแป้น
นายกองค์การบริหารส่วนตำบลท้ายดง
ชวัลพร/ปริยานุช/จัดทำ
๗ กุมภาพันธ์
๒๕๖๐

นุสรา/ตรวจ
๒๓ มีนาคม ๒๕๖๐
































[๑] ราชกิจจานุเบกษา
เล่ม ๑๓๔/ตอนพิเศษ ๓๗ ง/หน้า ๑๖/๖ กุมภาพันธ์ ๒๕๖๐